
Imam 135,08 gr zlata i znam da se na ovu količinu treba dati ***[zekat](https://pitajucene.com/search/zekat/questions/ "Pretraži pitanja o zekatu")***, međutim, zanima me da li se daje zekat na zlatni ***[nakit](https://pitajucene.com/search/nakit/questions/ "Pretraži pitanja o nakitu")*** koji se nosi, ili se daje samo na zlato koje se ne nosi, ili se daje na sve zlato koje čovjek ima, nosio to ili ne?


* 
* 
* 
* 
* 
* 
* 

 
Daje li se zekat na nakit koji se nosi?

Islamski učenjaci nemaju jednoglasan stav u pogledu toga da li je obavezno dati ***[zekat](https://pitajucene.com/search/zekat/questions/ "Pretraži pitanja o zekatu")*** na ***[nakit](https://pitajucene.com/search/nakit/questions/ "Pretraži pitanja o nakitu")***. Ispravno mišljenje jeste da je obavezno davati zekat na nakit, bilo da se koristi ili ne. Ovo je mišljenje Ebu Hanife, rivajet od imama Ahmeda, a to mišljenje iz reda ashaba zastupali su Omer, Ibn Mesud, Abdullah b. Abbas, Abdullah b. Amr b. El-As, Allah sa njima bio zadovoljan! Ovo mišljenje također se prenosi od Seida b. Džubejra, Seida b. Musejjiba, Ataa, Mudžahida i dr. (*El-Mugni*, 3/601; *Avnul-Ma‘bud*, 3/275)


Od savremenih učenjaka ovo su mišljenje odabrali šejh ***[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin")***, Albani, Abdulkadir Arnaut i drugi. Šejh Ibn Usejmin kaže:


“Ukoliko se vratimo na ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** i sunnet, vidjet ćemo da je ispravno mišljenje onih koji kažu da je obavezno davanje zekata na nakit.” (*Medžmuu fetava ve resail šejh Ibn Usejmin*, 18/116)


Jedan od dokaza koji upućuju na ispravnost ovog mišljenja jeste ***[hadis](https://pitajucene.com/search/Hadis/questions/ "Pretraži pitanja o hadisima")*** koji je zabilježio imam Ebu Davud u svom *Sunenu* u kojem se kaže da je neka žena došla Allahovom Poslaniku, ﷺ, zajedno sa svojom malom kćerkom, koja je na rukama imala dvije velike zlatne narukvice. ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, upitao je: “Da li na ovo daješ zekat?”, na što je ona odgovorila: “Ne.” Poslanik, ﷺ, rekao je: “Da li bi voljela da ti Allah, dž. š., na Sudnjem danu stavi dvije narukvice od vatre?” Tada je žena skinula narukvice i bacila ih prema Poslaniku, ﷺ, rekavši: “Ovo je Allahu i Njegovom Poslaniku, ﷺ.”


(*Avnul-Ma‘bud*, 3/272; *Džamiul-usul*, 4/608; *Irvaul-galil*, 3/296)


Ovaj je hadis vjerodostojnim ocijenio veliki broj hadiskih stručnjaka, kako ranijih tako i kasnijih. Među ranijim su Munziri, Ibn Kattan, Zejlei, Ibn Hadžer, a među kasnijim šejh Albani, Abdulkadir Arnaut i dr. A Allah najbolje zna!


Odgovorio: hfz. Dževad ef. Gološ


